b'\n_START_ARTICLE_\nTriyumbirado\n_START_PARAGRAPH_\nAng isang triyumbirado (Ingles: triumvirate, Kastila: triumvirato, mula sa Latin na "triumvir\xc4\x81tus") ay isang rehimeng pampolitika na pinangingibabawan ng tatlong makapangyarihang mga indibidwal, na ang bawat isa ay isang triyumbiro o triumvir (na nagiging triumviri kapag maramihan). Ang pagkakaayos ng isang triyumbirado ay maaaring maging pormal o impormal, at bagaman ang tatlo ay karaniwang magkakapatas o magkakapantay ayon sa kasulatan, madalang na ganito ang nangyayari sa katotohanan. Ang kataga ay maaari ring gamitin upang ilarawan ang isang estado na mayroong tatlong magkakaibang mga pinunong militar na ang lahat ay umaangkin ng pagiging nag-iisang pinuno.'